**. Касб-ҳунар коллежларида ўқув амалиётини ташкил этиш тамойиллари**

Давлат таълим стандартлари талабларидан келиб чиққан, ўрта махсус, касб-ҳунар таълими тизимида таълим жараёнини ташкил этишда қуйидаги тамойилларга асосланиш мақсадга мувофиқ амалга оширилади: мустақилликни тарбиялаш; меҳнатсеварликни тарбиялаш; меҳнат унумдорлигини оширишга қаратилган таълим; таълимнинг тушунарлилик тамойили; илмийлик, тизимлилик ва изчиллик тамойили; замонавий техника ва технология талаби даражасида таълимни ташкил этиш; назариянинг амалиёт билан боғлиқлик тамойили; таълимнинг политехник тамойили; амалий касбий таълимни модуллаштириш тамойили; таълим жараёнини компьютерлаштириш тамойили; иқтисодий мақсадга мувофиқлик тамойили.

**Ўрта махсус, касб-ҳунар таълими ўқув амалиётини ташкил этиш тамойиллари**

Меҳнатсеварликни тарбиялаш

Мустақилликни тарбиялаш

Меҳнат унумдорлигини оширишга қаратилган таълим

Таълимнинг тушунарлилик тамойили

Замонавий техника ва технология талаби даражасида таълимни ташкил этиш

Илмийлик, тизимлилик ва изчиллик тамойили

Назариянинг амалиёт билан боғлиқлик тамойили

Таълимнинг политехник тамойили

Амалий касбий таълимни модуллаштириш тамойили

Таълим жараёнини компьютерлаштириш тамойили

Иқтисодий мақсадга мувофиқлик тамойили

1.2.1- расм. Ўқув амалиётини ташкил этиш тамойиллари

1. Мустақилликни тарбиялаш. Ўқувчиларда мустақилликни тарбиялаш – касбий таълимда шаклланган қоидалар, эгалланган билим ва кўникмалар асосида амалга оширилади. Ўз ютуқларини ҳис қилган ҳолда ўқувчи бировга тақлид қилишдан озод бўлишга ҳаракат қилади ва мустақил ижодий фаолият йўлига киришга интилади.

Ўқувчиларда касбий мустақилликни тарбиялаш орқали қўйидаги кўникмалар шакллантирилиши мумкин:

1. Топшириқни диққат билан танишиш, иш режасини таҳлил қилиш, технологик харита ва чизмаларни ўрганиш.

2. Иш бажариш режасини таҳлил қилиш ва вақтни иқтисод қилиш йўлини излаш.

3. Баъзи меҳнат операцияларини бирлаштириш имкониятларини ҳамда ўтиш жараёнлари сонини камайтириш йўлларини ўйлаб кўриш.

4. Хом-ашё ва электр энергиясини тежаш йўлларини излаш.

5. Иш ўрнида меҳнатни ташкил этишнинг самарали усуллари қўллаш.

6. Устахонада ишлаш қоидалари ва йўриқномаларидан фойдаланиш.

7. Асбоб- ускуналардан мақсадли фойдаланиш.

**2. Меҳнатсеварликни тарбиялаш**

Ўқувчиларда меҳнатсеварликни тарбиялашда қуйидаги фаолият амалга оширилиши кўзда тутилади:

1. Эгаллаётган касби бўйича кўникма ва малакаларни меҳнат фоалиятида тутган ўрнини кўрсатиш;

2. Меҳнатни самарали ташкил этиш орқали моддий манфаатдорликка эришиш имкониятларини излашга ундаш;

3. Ҳар бир кичик меҳнат операцияларни бажаришни мукаммал ўрганиш меҳнатни самарали ташкил этиш гарови эканлигини англаш.

**3. Меҳнат унумдорлигини оширишга қаратилган таълим**

Меҳнат унумдорлигини оширишга қаратилган таълим касбий таълим жараёнида моддий ишлаб чиқариш муҳитини яратган ҳолда олиб борилиши орқали амалга оширилади. Бунда ўқувчиларда қуйидаги касбий кўникмалар шакллантириб борилади: меҳнатни режалаштириш, меҳнат унумдорлигини ошириш ва самарадорликка эришиш йўлларини излаш; қўйилган мақсадга эришишга интилиш; иш вақтидан оқилона фойдаланишга йўналтириш;

**4. Таълимнинг тушунарлилик тамойили**

Тушунарлилик тамойилига мувофиқ - ўқув материалини ўқувчиларга шундай қийинчилик даражасида бериш керакки, улар ана шу материални ўзлаштириш учун фаол фикрлашлари, ўзларининг барча ақлий ва жисмоний қобилиятларини ишга солишлари лозим.

Касбий таълимнинг тушунарлилик муаммоси фақат тегишли тайёрлов йўналиши, касб ва ихтисосликлари бўйича давлат таълим стандартлари, ўқув режа ва дастурлари ҳамда дарсликлар яратиш билан ҳал қилинмайди, унинг ҳал қилиниши бутун ўқув жараёнининг қўйилишини такомиллаштириш, асосан ўқув ишлаб чиқариш амалиётларини ташкил этиш технологиясига амал қилиш, шунингдек, ўқув мақсадига эришишнинг самарали метод ва воситаларини танлаш шу билан бирга ДТС талаблари (ўқувчилар ўзлаштириши лозим бўлган билим, кўникма ва малакалар) ни баҳолаш мезонларни ишлаб чиқишга боғлиқдир.

1. **Илмийлик, тизимлилик ва изчиллик тамойили**

**Илмийлик -** тамойили касбий таълим мазмунига фанда аниқ расмийлаштирилган ўқув материалларини киритишни, ўқувчиларни ўз ёшларига мос илмий тушунчалар билан қуроллантиришни талаб қилади. Ўқув дастурлари ва дарсликларда ана шундай тушунчаларни ўзлаштириш тартибини ифодалайди. Бу тартибга жиддий риоя этиш ҳамда таълим жараёнида фақат фанларда қабул қилинган таърифларни киритиш мақсадга мувофиқдир.

Амалий касбий таълимда тегишли касбларга оид бўлган технологик жараёнларнинг, бажарилаётган ишларнинг ва яратилаётган маҳсулотларнинг илмий асосланган стандарт талаблари асосида амалга оширилишига риоя қилиш лозим.

**Тизимлилик** - ўқувчилар ўзалаштириши лозим бўлган билим, кўникмаларни тизимли баён қилиш – янги билим, кўникмаларни илгари ўзлаштирган билим, кўникмалар билан боғлаш шу орқали ўқувчиларнинг тушунча ва тасаввурлари доирасини кенгайтириш ҳамда чуқурлаштириш, материални қисмларга ажратган ҳолда ўрганиш, уларнинг асосий жиҳатларини, умумий ғоясини алоҳида ифодалаш билан ўқувчиларнинг мантиқий фикрлаш қобилиятларини ривожлантиришдан иборатдир.

Тизимли ёндашув замирида оддийдан мураккабга, эскидан янгига, билимдан кўникмага, кўникмадан эса малакага қараб тизимли равишда ҳаракат ётади.

**Изчиллик** – ўқув амалиёти дастурлари босқичли, кетма-кетлик яъни изчиллик тамойилига амал қилади. Таълимнинг изчиллиги ва узвийлиги умумпедагогик принцип бўлиб, ўқув жараёнининг узвий таълим мазмунини, ўқув ишларининг шакли ва усулларини ўз ичига олади. Амалий таълим мазмунини шакллантириш жараёнида умумтаълим, умумкасбий, махсус фанлар, ҳамда назарий ва амалий машғулотлар ўртасида изчиллик тамойилига риоя қилиниши кўзда тутилади.

**6. Замонавий техника ва технология талаби даражасида**

**таълимни ташкил этиш тамойили**

Амалий касбий таълим жараёни замонавий техника ва технологиялар асосида ташкил этилиши лозим. Ўқувчиларда ўз касби бўйича замонавий техника ва технологияларда ишлаш кўникмалари шакллантирилиши лозим. Бугунги кунда меҳнат бозорида рақобатбардош юқори малакали кадрларни тайёрлашни замонавий техника ва технологияларсиз амалга ошириб бўлмайди.

Шундай экан, касб-ҳунар коллежлари ўқув устахоналари ва хўжаликлари замонавий техника ва технологиялар билан жиҳозланаётган бир вақтда таълимни замонавий технология талаблари даражасида ташкил этиш бугунги куннинг энг долзарб вазифаларидан ҳисобланади.

1. **Назариянинг амалиёт билан боғлиқлик тамойили**

Амалий касбий таълим жараёнида ўқувчиларнинг олган назарий билимлари амалиёт билан боғлиқ равишда олиб борилиши керак. Ўқув режани ишлаб чиқишда барча фанлар бўйича, шу жумладан ўқув ишлаб чиқариш амалиётлари бўйича ҳам назарий билим амалиёт билан боғланиш тамойилига асосланиши лозим.

Касб-ҳунар коллеж ўқувчилари назарий машғулотларда олган билимларини амалий кўникмаларга айлантириш учун узвийликда босқичма- босқич амалий таълим жараёни режалаштирилади.

1. **Таълимнинг политехник тамойили**

Политехник таълим асосида замонавий ишлаб чиқариш технологиясининг илмий асослари тўғрисидаги билимлар тизими ётади. Бу билимлар асосида умумкасбий политехник ва махсус билимлар шаклланади.

Умумкасбий билимлар ўз ичига қуйидагиларни олади:

* аниқ бир тармоқнинг ишлаб чиқариш технологияси асосида турадиган техникалар таснифлари ва уларнинг ишлаш принципларининг умумий асослари;
* хом-ашё, маҳсулотлар таснифлари ҳамда уларни олиш ва ишлаб чиқариш услублари;
* маҳсулотларни стандартлаштириш, ўлчаш техникалари ва маҳсулот сифатини баҳолаш;
* меҳнатни ташкиллаштириш, меҳнат экологияси ва иқтисодиёт;
* тармоқнинг янги ишлаб чиқариш техника ва технологияларини олади.

Таълимнинг политехник тамойилини амалга оширишда қуйидаги талабларни эътиборга олиш талаб қилинади:

* касбий таълим мазмунини фан ва техника тараққиётининг асосий йўналишлари билан мувофиқлиги;
* ўқув материалларини ўзаро боғлиқ билимлар тизимининг яхлитлиги асосида ташкиллаштириш;
* ўрганилаётган ўқув материалларининг келажакдаги амалиёт фаолияти билан боғлиқлиги;
* ўқувчиларнинг билимга бўлган интилишларини қондириш;
* умумтаълим фанларидан олган билим ва кўникмаларига таяниш;
* тизимлилик;
* амалий касбий таълим мазмуни касб-ҳунар коллежларида мавжуд бўлган моддий техника базасига мувофиқлиги;
* меҳнат самарадорлигига таъсир қиладиган омилларни ҳисобга олиш.
1. **Амалий касбий таълимни модуллаштириш тамойили**

Модул – ўзида назарий ва амалий билимларни қамраб олган бир бутун ва тугалланган таьлим мазмуни бирлигидир. Ҳар бир модул бир-бири билан узвий боғланган бўлиб, баҳолаш билан тугалланади.

Модул асосида ўқитишда ўқув мақсадларини қўйиш услуби ўзига хос хусусиятга эга. Бу шундан иборатки, ўқув мақсадлари (ўқув вазифалари деб ҳам аталади) ўқувчилар ҳаракатида ифодаланадиган ва аниқ кўринадиган, ҳамда ўлчанадиган натижалар орқали белгиланади. Ўқув мақсадларини ўлчаш, аниқлаш, ўқитишни қайта такрорлаш имконига эга бўлиш учун ҳар бир мақсадга эришиш мезонини билиш керак, яъни таълим мақсади шундай қўйилиши керакки, унга эришганлик ҳақида аниқ хулоса чиқариш мумкин бўлсин.

Ўқув мақсадлари қўйидаги тамойилларга асосланган бўлиши керак: аниқ; ўлчанадиган; эришиш мумкин; реал, амалга ошириш мумкин; вақт жиҳатдан белгиланган;

Модулли ўқув дастурларининг комплекс дидактик мақсади аниқ фаолият бўйича мутахассисни тайёрлашдан иборат.

Касбий таълимни модуллаштириш тамойилини амалга ошириш қуйидагиларни таъминлайди:

* субъект мақсадига эришиш учун зарур бўлган барча фаолият турларини интеграциялашувини;
* субъектнинг мақсадга эришиш йўлларини ва ўқитиш методларининг муқобил (алтернатив) вариантларини доимий равишда излашни;
* ўқитилаётган модуллар асосида субъектни касбий тайёргарлик даражасини доимо ошириб боришга йўналтиришни.

Модуллар таълим мазмунини доимий равишда фан ва техника ривожланишига қараб тезкор (оператив) ҳолда ўзгартириш имкониятини беради.

1. **Таълим жараёнини компьютерлаштириш тамойили**

Информацион технологиялар таълим жараёнига кириб келиши сабабли таълим жараёнини компьютерлаштириш тамойилини ишлаб чиқишга асос бўлди.

Биринчидан, компьютерлар ўқув ахборотларни етказиш имкониятларини кенгайтиради; иккинчидан, ўрганилаётган материалнинг амалий аҳамиятини очиш орқали ўқитиш мотивациясини кучайтиради; учинчидан, компьютерлар ўқувчиларни ўқув жараёнига фаол жалб қилади.

Компьютерлардан ўқув жараёнида кенг фойдаланиш қуйидаги педагогик вазифаларни самарали ечиш имкониятларини беради: ўқитишни индивидуаллаштириш ва табақалаштириш (дифференцияллаш); ўқув фаолияти хатоларини ташҳис (диагностика) қилиш ва натижаларни баҳолаш орқали қайтар алоқа ўрнатиш асосида назоратни амалга ошириш; ўқувчиларда ўз-ўзини назорат қилиш имкониятининг яратилиши; ўрганилаётган ва тадқиқ қилинаётган объект; жараён ва ҳодисаларни моделлаштириш ва имитация қилиш; ўқувчиларнинг билимга бўлган интилишларини ривожлантириш.

**11. Иқтисодий мақсадга мувофиқлик тамойили**

**Иқтисодий мақсадга мувофиқлик тамойили** меҳнат бозори талабларидан келиб чиққан ҳолда мутахассисларни тайёрлашда иқтисодий жиҳатдан мақсадга мувофиқлигини аниқлаш ва шу асосда кадрлар тайёрлашни режалаштириш имкониятини беради.

Касб-ҳунар таълими жараёнини самарали ташкил этиш меҳнат бозори ва иш берувчиларнинг кадрларга бўлган талаблари асосида мутахассиснинг эгаллаши лозим бўлган кўникма ва малакаларига нисбатан талабларнинг доимо ўзгариб туришини инобатга олиниши, таълим дастурларини қайта кўриб чиқилиши, таълим стандартлари, ўқув режа ва дастурларини мунтазам такомиллаштирилишини талаб қилади.

Амалий касбий таълимнинг муваффақиятлилиги ўқитиш жараёнида юқорида келтирилган тамойиллар қанчалик амалга оширилишига, уларнинг ўзаро таъсири ва улардан қандай фойдаланишга боғлиқдир.

Тавсия этилаётган тамойиллар мажмуасига риоя қилмасдан, талаб этилаётган таълим сифатини таъминлаб бўлмайди. Бу эса ўз навбатида меҳнат бозорида рақобатбардош кадрларни тайёрлаш имкониятини бермайди. Шундай экан, юқоридаги тамойиллар тўлиқ амалга ошгандагина биз “Кадрлар тайёрлаш миллий дастури” талаблари асосида юқори малакали кадрларни тайёрлаш имкониятига эга бўламиз.